text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "\u201cLe Leza Udi na Bukondame?\u201d"}, {"text_idx": "#000009", "text": "MUNUNU umo wa kishala abamwibe lupeto lwandi lonso. Mwana wa lukeke mwelwe na bambutwile bandi. Mwana-mulume umo i mukutwe mwanda wa kubepelwa amba i ntapan\u0303ani. Le ino myanda ibakutenga namani? Bimweka bu ibakusansa ne udi na bubinga shi ibakusansa. Mwanda batwe bantu tuten\u0303wanga na biyampe ne bibi. Shi bukondame bulongeka, tuten\u0303wanga bininge. Tusakanga muntu ulongele bibi\u2019wa akasambe, ne yewa ulongelwe bibi nandi bamufute. Shi kino kekilongekelepo tubwanya kwiipangula amba: \u2018Le Leza umwene bino bintu bilongeka? Mwanda waka kalonga\u2019popo kintu?\u2019"}, {"text_idx": "#000010", "text": "2. Habakuka wa\u0304tengelwe namani na bukondame, ne mwanda waka Yehova ka\u0304mufuninepo?"}, {"text_idx": "#000011", "text": "2 Mu bula bwa ma\u0304nga, bengidi ba kiko\u0304keji ba Yehova be\u0304ipangwile bino bipangujo. Kimfwa mupolofeto Habakuka wa\u0304lombele kudi Leza amba: \u201cLe kyoundekela ntala buno bukondame bubibubi i kika? Le kyolekele bukalabale, bupupakane, butapani ne bikandangobo bizambalale konso i kika le, a?\u201d (Habakuka 1:3, Contemporary English Version) Yehova ka\u0304funinepo Habakuka mwanda wa bipangujo byandi, mwanda i Aye watu\u0304dile mu bantu milangwe ya boloke. Bine, Yehova i mwitupe boloke bwandi mu ludingo kampanda."}, {"text_idx": "#000012", "text": "3. Mwanda waka tubwanya kunena amba Yehova umwene bukondame kwitupita?"}, {"text_idx": "#000013", "text": "3 Yehova kapu\u0304tyilepo meso pa bukondame. Umwene byonso bilongeka. Bible witusapwila pa bitala mafuku a Noa amba: \u201cYehova wamona bubi bwa bantu byo bwadi ke bwa ntanda ne miseke panopantanda; kadi\u2019mba ne kufwatakanya konsololo\u2019tu kwa kuvuluka kwa mityima yabo kwadi bubi bonka bonka nyeke.\u201d (Ngalwilo 6:5) Langulukila pa buluji bwa uno mulongo. Divule dine, muswelo otumona bukondame wimaninga\u2019tu\u2019nka pa myanda yotwivwana nansha pa byotwimwena. Inoko, Yehova aye umonanga bukondame bonso bulongwa ntanda yonso. Wibumwene bonso! Kutabukidila, ujingululanga ne mifwatakanyo ya mutyima\u200b\u2014milangwe mibi ifyeme mu bilongwa bya bukondame.\u200b\u2014Yelemia 17:10."}, {"text_idx": "#000015", "text": "4 Ino Yehova kamwenepo\u2019nka bukondame bitupu kete. Utanga mutyima mpata boba balongelwa bukondame. Kitatyi kya\u0304suswilwe bantu bandi na mizo ya balwana, Yehova wa\u0304tenekelwe bininge na \u201ckubinza kwabo pa mwanda wa boba bebasuswile ne kwibaleme\u0304nena.\u201d (Batyibi 2:18) Padi kodi mumone amba, bantu pa kwenda bamona bukondame buvule, mityima yabo nayo yenda ibipila\u2019ko. Ino Yehova kadipo namino! I mumone bukondame bwa miswelo yonso mu kintu kya myaka 6 000, ino kashintyilepo mumweno wandi pa bukondame. Bible witulombola amba Leza ushikilwe bintu pamo bwa \u201cludimi lwa bubela, kadi ne makasa amwanga mashi ampikwa mambo,\u201d ne \u201ckamoni ka bubela kanena byamabela.\u201d\u200b\u2014Nkindi 6:16-19."}, {"text_idx": "#000016", "text": "5 Langulukila ne pa muswelo wa\u0304fityilwe Yehova bininge pa bukondame bwa balopwe ba Isalela. Wa\u0304pa mupolefeto wandi bukomo bwa kwibepangula\u2019mba, \u201cLelo kekidipo kyenu banwe kuyuka mundudi, a?\u201d Pa kupwa kwibalombola mobengidijija bibi bukomo bwabo, Yehova wa\u0304laile mfulo ya bano bantu ba bukondame amba: \u201cBakabija kudi Yehova, ino aye kukebalondololapo mpika; eyo, ukefya mpala yandi ko badi pa kyaba kyokya, monka mo balongela bibi mu bilongwa byabo.\u201d (Mika 3:1-4) Bine, Yehova ushikilwe bukondame! Mwanda aye ye mubajinji kwimwena\u2019bo! Satana i mumupunike myaka na myaka pampikwa bubinga. (Nkindi 27:11) Ne kadi Yehova wa\u0304tengelwe bininge na bino bilongwa bibi mpata bya bukondame, kitatyi kya\u0304ipailwe wandi Mwana pamo bwa ntapan\u0303ani, aye muntu \u201ckalongelepo bubi.\u201d (1 Petelo 2:22; Isaya 53:9) Na bubine, Yehova kapu\u0304tyilepo meso nansha kuleka kuta mutyima boba basusulwa na bukondame."}, {"text_idx": "#000018", "text": "6 Kitatyi kyotwimwena bukondame\u200b\u2014nansha kulongelwa bintu na bukondame\u200b\u2014tudi na bubinga bwa kufi\u0304tyilwa mutyima. Twi bapangwe mu kyelekejo kya Leza, ne kadi bukondame kebukwatan\u0303enepo na bumuntu bwa Yehova. (Ngalwilo 1:27) Penepa, mwanda waka wibulekele?"}, {"text_idx": "#000019", "text": "Kutatanwa kwa Bubikadi bwa Leza"}, {"text_idx": "#000021", "text": "7 Malondololo a kino kipangujo akwatan\u0303ene na mwanda utala kutatanwa kwa bubikadi. Monka motwekimwenine, Umpangi udi lupusa lwa kuludika ntanda yonso ne byonso bidi\u2019mo. (Mito\u0304to 24:1; Kusokwelwa 4:11) Bubikadi bwa Yehova bwa\u0304tatenwe ku ngalwilo ya ma\u0304nga ya muntu. Le bya\u0304shilwile namani? Yehova wa\u0304son\u0303enye Adama muntu umbajinji aleke kudya ku mutyi wa\u0304di mu budimi, ke mu Paladisa ki\u0304kalo kyandi kadi. Shi wa\u0304pelele kumuko\u0304kela? Leza wa\u0304musapwidile amba, \u201ckufwa ukafwanga.\u201d (Ngalwilo 2:17) Kijila kya Leza kekya\u0304dipo kikomo kudi Adama ne kudi Eva wandi mukaji mwine. Nansha nabya, Satana wa\u0304nekenye Eva alange amba Leza udi na kaninga-mpo. Le bya\u0304di bya kwikala namani shi wadi\u0304 ku mutyi\u2019wa? Satana wa\u0304sapwidile Eva pato\u0304kelela\u2019mba: \u201cMhm, binebine kemukafupo. Mwanda Leza uyukile\u2019mba difuku dyo mukadyako ponkapo meso akemuputuka. Kabidi mukekalanga bwa Leza, kuyuka biya ne bibi.\u201d\u200b\u2014Ngalwilo 3:1-5."}, {"text_idx": "#000024", "text": "9. (a) Kubulwa kiko\u0304keji kwa ba Adama ne Eva kwa\u0304lupwile bipa\u2019ka, ne i bipangujo\u2019ka bikatampe bya\u0304lupukile\u2019ko? (b) Mwanda waka Yehova ka\u0304onakenyepo bantomboki?"}, {"text_idx": "#000025", "text": "9 Kupwa ba Adama ne Eva ba\u0304tombokela Yehova na kudya ku mutyi wa\u0304ebapeleje. Kubulwa kiko\u0304keji kwabo kwe\u0304bapeje mfuto ya lufu monka mwa\u0304nenene\u2019kyo Leza. Bubela bwa Satana i bukolomone bipangujo bimo bikatampe. Le bine Yehova ye ufwaninwe kuludika bantu\u2019ni, nansha bantu bafwaninwe kwiludika abo bene? Le Yehova wingidijanga lupusa lwandi mu muswelo muyampe? Yehova wa\u0304di ukokeja kwingidija bukomo bwandi bwa bu Mwine\u0304 Lupusa Lonso mwanda wa konakanya bantomboki kiponka na ponka. Bipangujo bya\u0304lupukile bitalanga muludikilo wa Leza ke bukomo bwandipo. O mwanda konakanibwa kwa ba Adama, Eva ne Satana kekwa\u0304dipo kwa kulombola amba Leza ye mufwaninwe kuludika. Shi bitupu kwa\u0304di kwa kulengeja batatane mpata muludikilo wandi. Muswelo umo muyampe wa\u0304di wa kuyukanya shi bantu bafwaninwe kwiludika abo bene, i kuleka kitatyi kipite\u2019po."}, {"text_idx": "#000028", "text": "11. Mwanda waka Yehova walekele muzo wa muntu ususuke?"}, {"text_idx": "#000029", "text": "11 Yehova wa\u0304di uyukile tamba ku ngalwilo amba bantu byobasaka kwiendeja abo bene, bakasusukanga. Le kususuka kwa bantu kulombola\u2019mba Leza i mukondame? Nansha dimo! Tulete kimfwa: Langa\u2019po bidi shi udi na mwana usakilwa lupasulo lukomo kadi lusansa bininge. Uyukile biyampe amba lupasulo lusa kuletela mwana masusu ne kadi kino kisa kukusansa bininge. Kadi uyukile amba, shi mwana apasulwe usa kwikala biyampe. Mu muswelo umo onka, Leza wa\u0304di uyukile\u200b\u2014ne kadi wa\u0304laile\u2019kyo amba\u200b\u2014kuleka bantu beendeje, kukebaletela masusu mu muswelo kampanda. (Ngalwilo 3:16-19) Ino kadi wa\u0304di uyukile amba, bakekala na nsangaji keineneka enka shi bantu abo bene abemwena bipa bibi bitamba ku butomboki. Uno muswelo o wa\u0304di wa kupwija mwanda lonso."}, {"text_idx": "#000031", "text": "12. Mu mwanda wa Yoba, le Satana wa\u0304tatene bantu namani?"}, {"text_idx": "#000033", "text": "13. Mu kutatana kwa Satana kwaa\u0304tatene Yoba mwa\u0304di mwanda\u2019ka, ne uno mwanda utala namani bantu bonso?"}, {"text_idx": "#000034", "text": "13 Satana wa\u0304fwatakenye bya bubela amba Yehova wa\u0304ingidije bukomo bwandi bwa kukinga, mwanda wa kupota kwipa\u0304na kwa Yoba. Kadi kino kya\u0304di kilombola amba bululame bwa Yoba bwa\u0304di bwa bubela ne kadi amba wa\u0304di uto\u0304ta Leza mwanda\u2019tu wa kamweno. Satana wa\u0304nenene amba shi Leza aleke kumwesela Yoba, uno muntu nandi ukafinga Umpangi wandi. Satana wa\u0304di uyukile amba Yoba wadi muntu \u201cmubwaninine muntu moloke, wakwakamwa Leza ne kutyina bibibibi.\u201d * Shi Satana wa\u0304bwenye kutyumuna bululame bwa Yoba, le bantu bonso bashele\u2019ko ke pepi? Nanshi Satana wa\u0304tatene bantu bonso ba kiko\u0304keji basaka kwingidila Leza. Satana pa kwela\u2019mo ne bashele, wa\u0304sapwila Yehova amba: \u201cEyo byonso bidi na muntu [ke enkapo Yoba kete] ukapana\u2019byo pa bu\u0304mi bwandi.\u201d\u200b\u2014Yoba 1:8; 2:4."}, {"text_idx": "#000035", "text": "14. Ma\u0304nga ilombola bika pa mwanda utala kutatana kwa Satana kwaa\u0304tatene bantu?"}, {"text_idx": "#000036", "text": "14 Ma\u0304nga ilombola amba, bantu bavule, bwa Yoba, i balame bululame bwabo mu matompo\u200b\u2014nanshi Satana wa\u0304bepele. I basangaje mutyima wa Yehova na kuko\u0304kela mu bu\u0304mi bwabo, ne kino i kipe Yehova muswelo wa kulondolola ku kapuni ka Satana ka amba bantu bakaleka kwingidila Leza shi abatanwa mu makambakano. (Bahebelu 11:4-38) Bine, boba ba mityima myoloke i bapele kuvundamina Leza. Nansha shi abatanwa na bikoleja bivule, abo bakulupilanga\u2019nka Yehova ebape bukomo bwa ku\u0304minina.\u200b\u20142 Kodinda 4:7-10."}, {"text_idx": "#000037", "text": "15. Le i kipangujo\u2019ka kibwanya kulupuka pa mwanda wa butyibi bwa Leza bwa kala ne bwiya kumeso?"}, {"text_idx": "#000038", "text": "15 Inoko muswelo wingidija Yehova boloke bwandi keutalengapo enka mwanda wa bubikadi bwandi ne bululame bwa bantu. Bible witusapwilanga butyibi bwa Yehova pa muntu ne muntu ne pa muzo mutuntulu. Kadi mudi bupolofeto butala pa butyibi bwandi bwiya kumeso. Mwene tubwanya kukulupila amba butyibi bwa Yehova bukekala boloke monka mobwikadilanga?"}, {"text_idx": "#000039", "text": "Boloke bwa Leza Kyobupityile Bonso"}, {"text_idx": "#000040", "text": "Yehova kakalotejapo \u201cboloke ne babi pamo\u201d"}, {"text_idx": "#000042", "text": "16 Tubwanya kunena padi Yehova, amba: \u201cMashinda andi onso i moloke swa\u0304!\u201d (Kupituluka 32:4) I kutupu muntu nansha umo ubwanya kwikala namino, divule i pa mwanda, mumweno wetu pa byobya byoloke i mwi\u0304pi. Kimfwa langulukila padi Abalahama. Wa\u0304zenzele Yehova pa mwanda wa konakanibwa kwa Sodoma\u200b\u2014nansha byomwa\u0304di muyudile babi. Wa\u0304ipangwile Yehova amba: \u201cLelo uloteja boloke ne babi pamo\u2019ni?\u201d (Ngalwilo 18:23-33) Aa. Yehova \u201cwanokeja kibidityi ne mudilo\u201d pa Sodoma pa kupwa kwa Lota muntu moloke ne bana bandi bana-bakaji kufika biyampe ku kibundi kya Zola. (Ngalwilo 19:22-24) Inoko Yona aye wa\u0304di \u201ckafuna bulobo byamwiko\u201d pa\u0304fwidilwe lusa bantu ba mu Nineva na Leza. Yona byaa\u0304di ke musapule kala konakanibwa kwabo, wa\u0304di katengele kumona bonakanibwa\u200b\u2014nansha byoba\u0304lombwele mutyima wa kwisa\u0304sa.\u200b\u2014Yona 3:10\u20134:1."}, {"text_idx": "#000043", "text": "17 Yehova wa\u0304kulupije Abalahama amba, ukengidija boloke bwandi ke enkapo konakanya banonga-bibi ino i ne kupandija bantu boloke. Ku mutamba mukwabo, Yona we\u0304fundile amba Yehova i wa lusa. Shi banonga-bibi abashinta mashinda abo, udi na \u201cmutyima wa lubilo wa kulekela.\u201d (Mito\u0304to 86:5) Yehova i mwishile na bantu ba moyo, aye kapangapo muntu mfuto mwanda\u2019tu wa kwilombola bu mukomo, kadi kalekangapo kulombola lusa mwanda wa kutyina bakamumona bu muzoze. Aye ufwilanga bantu lusa ponso pokifwaninwe.\u200b\u2014Isaya 55:7; Ezekyele 18:23."}, {"text_idx": "#000045", "text": "18 Ino, Yehova kalon\u0303angapo bintu na kitumbuzaji. Kitatyi kya\u0304pone\u0304ne bantu bandi mu buto\u0304tyi bwa bankishi, Yehova wa\u0304nene usumininwe amba: \u201c[Nkakutyibila] mambo mungya mashinda obe; ebiya nkakuletela byamunyanji byobe byonsololo. Ino di\u0304so dyami kedikakupandijapo, nansha kukakufwilapo lusa; ino nanshi nkaleta mashinda obe podi.\u201d (Ezekyele 7:3, 4) Nanshi shi muntu wau\u0304minina mu bilongwa byandi bibi, Yehova ukamutyibila monka mobyendele. Ino utyibanga shi kudi bubinga bupotoloke. \u201cNtumbo\u201d ya Sodoma ne Ngomola poya\u0304fikile mu matwi andi, Yehova wa\u0304nene\u2019mba: \u201cE kyo nkatu\u0304kilako pano amba mone shi abalonga monka mwendele ntumbo yabyo yamfikila kwami.\u201d (Ngalwilo 18:20, 21) Bine, tufwijanga\u2019ko Yehova mwanda i mwishile na bantu bavule batyibanga abo papo kuyuka myanda yonso mpika! Bine, Yehova udi\u2019nka na mwatelelwe mu Bible\u2019mba, \u201ci Leza wa binebine ne wampikwa bukondame.\u201d\u200b\u2014Kupituluka 32:4."}, {"text_idx": "#000046", "text": "Kulupila mu Boloke bwa Yehova"}, {"text_idx": "#000047", "text": "19. Shi tubakolelwa kwivwanija myanda itala butyibi bwa Yehova, le tukalonga bika?"}, {"text_idx": "#000048", "text": "19 Bible kalombwelepo myanda yonso ilombola bya\u0304longele Yehova pa kala; nansha kanda ne kanda katala mwakatyibila mambo a muntu ne muntu nansha a bisumpi bya bantu mu mafuku a\u0304ya kumeso. Shi tubakolelwa kwivwanija nsekununi nansha bupolofeto bwa mu Bible mubudilwe nshintulwilo kampanda, nabya twiulei mupolofeto Mika wa\u0304lembele\u2019mba: \u201cNkakungila Leza wa lupandilo lwami.\u201d\u200b\u2014Mika 7:7."}, {"text_idx": "#000050", "text": "20 Tubwanya kukulupila\u2019mba mu myanda yonso, Yehova ukalonga mobyolokele. Nansha shi bantu batala bukondame kilomonyeka, Yehova aye ulaa\u2019mba: \u201cKinongo i kyami; i ami ukajokeja.\u201d (Loma 12:19) Shi twikale na mutyima wa kukungila, tukanena na mwa\u0304nenene mutumibwa Polo amba: \u201cLe Leza udi na bukondame? Aa, nansha dimo!\u201d\u200b\u2014Loma 9:14."}, {"text_idx": "#000051", "text": "21 Ne kadi tudi mu \u201cbitatyi bya makambakano bikomo ne mwa kulongela.\u201d (2 Temote 3:1) Bukondame ne \u201cmasusu\u201d i bilengeje makambakano mavule. (Musapudi 4:1) Ino Yehova kashintyilepo. Ukishikilwe bukondame ne kadi utele mutyima bininge boba basusuka nabo. Shi twikale ba kiko\u0304keji kudi Yehova ne ku bubikadi bwandi, uketupa bukomo bwa ku\u0304minina kufika ne pa kitatyi kya katalula\u2019ko bukondame kupityila ku buludiki bwa Bulopwe bwandi.\u200b\u20141 Petelo 5:6, 7."}, {"text_idx": "#000052", "text": "^ mus. 13 Yehova wa\u0304nenene pa mwanda wa Yoba amba: \u201cKemudipo kadi munshi umwifwene aye.\u201d (Yoba 1:8) Bimweka amba, Yoba wa\u0304ikele\u2019ko pa kupwa kufwa kwa Yosefa ne kumeso kwa Mosesa kutongwa bu mwendeji wa Isalela. Nanshi tubwanya kunena\u2019mba mu kine kitatyi\u2019kya, kekwa\u0304dipo muntu mululame bwa Yoba."}, {"text_idx": "#000053", "text": "Kupituluka 10:17-19 Mwanda waka tubwanya kukulupila amba Yehova kadipo na mboloji?\nYoba 34:1-12 Shi wikondanga na bukondame, le binenwa bya Edihu bibwanya namani kukomeja kikulupiji kyobe mu boloke bwa Leza?\nMito\u0304to 1:1-6 Mwanda waka i kikulupija mpata pa kuyuka amba Yehova ubandaulanga bilongwa bya boloke ne babi?\nMalaki 2:13-16 Le Yehova wa\u0304mwene namani bukondame bwa\u0304longelwe bana-bakaji ba\u0304di balubulwa na balume babo pa kubulwa mwanda?"}, {"text_idx": "#000054", "text": "Kupituluka 10:17-19 Mwanda waka tubwanya kukulupila amba Yehova kadipo na mboloji?"}, {"text_idx": "#000055", "text": "Yoba 34:1-12 Shi wikondanga na bukondame, le binenwa bya Edihu bibwanya namani kukomeja kikulupiji kyobe mu boloke bwa Leza?"}, {"text_idx": "#000056", "text": "Mito\u0304to 1:1-6 Mwanda waka i kikulupija mpata pa kuyuka amba Yehova ubandaulanga bilongwa bya boloke ne babi?"}, {"text_idx": "#000058", "text": "Lelo Butyibi bwa Leza Bwa\u0304di Butapani?"}]